**Privind siguranța la meciurile de fotbal de anvergură internațională**

**------------------------------------------------------------**

În temeiul art.126 din Acordul de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte, ratificat prin Legea nr. 112/2014 *(Monitorul Oficial al R. Moldova nr. 185-199 art. 442 din 18.07.2014)* și art.2 din Legea nr. 207/2017 cu privire la ratificarea Convenței Consiliului Europei privind abordarea integrată a siguranţei, securităţii şi deservirii în timpul meciurilor de fotbal şi al altor evenimente sportive *(Monitorul Oficial al R. Moldova nr. 383-388 art. 645 din 03.11.2017)*, Guvernul **HOTĂRĂȘTE:**

Prezenta Hotărâre transpune Decizia Consiliului din 25 aprilie 2002 privind siguranța la meciurile de fotbal de anvergură internațională (2002/348/JAI), CELEX: 32002D0348, așa cum a fost modificată ultima oară prin Decizia 2007/412/JAI a Consiliului din 12 iunie 2007, publicată în Jurnalul Oficial al Uniunii Europene L nr. 121 din 8 mai 2002.

**1.** Se desemnează Punctul național de informare fotbalistică în cadrul Inspectoratului General de Carabinieri al Ministerului Afacerilor Interne.

**2.** Se aprobă Regulamentul cu privire la cooperarea în cadrul meciurilor de fotbal de anvergură internațională, (se anexează).

**3.** Autoritățile administrației publice implicate în organizarea și desfășurarea evenimentelor fotbalistice de anvergură internațională vor coopera cu persoanele juridice de drept privat, în conformitate cu principiul autonomiei acestora.

**4.** Ministerul Afacerilor Externe va notifica Comisia Europeană despre desemnarea Punctului național de informare fotbalistică în cadrul Inspectoratului General de Carabinieri al Ministerului Afacerilor Interne.

**5.** Controlul executării prezentei hotărâri se pune în sarcina Ministerului Afacerilor Interne.

**6.** Realizarea prevederilor prezentei hotărâri se va efectua din contul și în limitele mijloacelor financiare aprobate anual în bugetul Ministerului Afacerilor Interne, precum și din alte surse prevăzute de legislație.

**Prim-ministru Dorin RECEAN**

Contrasemnează:

Ministrul afacerilor interne Daniella Misail-Nichitin

Aprobat

prin Hotărârea Guvernului nr.\_\_\_\_/2025

**REGULAMENT**

**cu privire la cooperarea în cadrul meciurilor de fotbal de anvergură internațională**

**Capitolul I**

**DISPOZIȚII GENERALE**

**1.** Regulamentul cu privire la cooperarea în cadrul meciurilor de fotbal de anvergură internațională (în continuare - *Regulament*), reglementează procedura schimbului de informații relevante pentru evenimentele fotbalistice de anvergură internațională, scopul și obiectivele Punctului național de informare fotbalistică din cadrul Inspectoratului General de Carabinieri al Ministerului Afacerilor Interne (în continuare – *Punct național de informare fotbalistică*).

**2.** Regulamentul se aplică tuturor persoanelor fizice și juridice de drept public și de drept privat, implicate în organizarea și desfășurarea evenimentelor fotbalistice de anvergură internațională pe teritoriul național.

**3**. În sensul prezentului Regulament, următoarele noțiuni semnifică:

*eveniment* *fotbalistic* – meci, turneu, campionat sau altă reuniune cu caracter fotbalistic de anvergură internațională;

*informații strategice* – date care descriu evenimentul fotbalistic și care se referă la aspectele de organizare, infrastructură, riscuri de securitate. Aceste date se utilizează pentru luarea deciziilor în scopul prevenirii și gestionării riscurilor pentru siguranță asociate evenimentului fotbalistic;

*informații operaționale* – date care permit formarea unei idei exacte despre faptele care se desfășoară în cadrul evenimentului fotbalistic;

*informații tactice* – date care permit forțelor de ordine să acționeze în mod corespunzător, în scopul menținerii, asigurării și restabilirii ordinii și securității publice în legătură cu desfășurarea evenimentului fotbalistic;

*informații cu caracter general* – informații strategice și tactice menite să stea la baza pregătirilor și a operațiunilor aferente evenimentului care vizează identificarea și prevenirea sau reducerea riscurilor la adresa securității publice, analize ale riscurilor prealabile evenimentului, analize dinamice permanente ale riscurilor, furnizarea unui răspuns adecvat și proporțional la riscurile ce afectează securitatea publică pe măsura apariției acestora în timpul evenimentului fotbalistic;

*date cu caracter personal* – orice informații referitoare la persoanele fizice identificate sau identificabile, considerate de poliție ca reprezentând un risc potențial pentru siguranța publică în legătură cu evenimentul fotbalistic. Acestea pot include informații despre unul ori mai multe elemente specifice identităţii fizice, fiziologice, psihice, economice, culturale, sociale, precum și un număr de identificare al persoanei care a provocat anterior, în mod evident, acte de violențe sau dezordine la evenimentele fotbalistice sau a contribuit la acestea;

*suporter cu risc* - persoană, cunoscută sau necunoscută, care, în anumite împrejurări, ar putea reprezenta un risc de generare a dezordinii publice sau de comportament antisocial, planificat sau spontan, în cadrul unui eveniment fotbalistic;

*suporter fără risc* - persoană, cunoscută sau necunoscută, care poate fi considerată, de regulă, ca reprezentând un risc redus sau nereprezentând niciun risc în ceea ce privește provocarea de violențe sau dezordine sau contribuția la acestea, în cadrul unui eveniment fotbalistic.

**4.** Scopul prezentului Regulament este de a stabili condițiile și procedura schimbului de informații, potrivit cerințelor Uniunii Europene, între Punctele naționale de informare fotbalistică din alte state cu referire la evenimentele fotbalistice de anvergură internațională.

**5.** Obiectivele prezentului Regulament sunt:

5.1. stabilirea misiunilor de bază ale Punctului național de informare fotbalistică;

5.1. stabilirea mecanismului privind schimbul de informații între punctele naționale de informare fotbalistică.

**Capitolul II**

**MISIUNEA PUNCTULUI NAȚIONAL DE INFORMARE FOTBALISTICĂ**

**6.** Punctul național de informare fotbalistică funcționează ca punct de contact direct și central pentru a asigura schimbul de informații pertinente și pentru a facilita cooperarea internațională cu privire la evenimentele fotbalistice de anvergură internațională.

**7.** Punctul național de informare fotbalistică este responsabil pentru coordonarea, organizarea și facilitarea schimbului de informații privind cooperarea internațională privind evenimentele fotbalistice cu caracter internațional.

**8.** În scopul asigurării securității evenimentului fotbalistic, Punctul național de informare fotbalistică face schimb de informații relevante cu subdiviziunile cu competență în domeniul securității publice din cadrul Inspectoratului General al Poliției și Inspectoratului General de Carabinieri.

**9.** Mecanismul schimbului de informații interne cu subdiviziunile Ministerului Afacerilor Interne cu competență în domeniul securității publice, tipul informațiilor și alte date relevante evenimentului fotbalistic sunt reglementate prin acte normative interne. Punctul național de informare fotbalistică, la necesitate, furnizează asistență agențiilor de securitate și altor entități relevante implicate în asigurarea securității la locul desfășurării evenimentului fotbalistic.

**10.** Punctul național de informare fotbalistică cooperează și realizează schimbul de informații cu ocazia organizării evenimentelor fotbalistice, identificării și evaluării riscurilor aferente evenimentului fotbalistic cu Federația Națională de Fotbal, precum și cu administrația locației unde urmează să se desfășoare evenimentul fotbalistic.

**11.** Misiunile de bază ale Punctului național de informare fotbalistică se referă la:

11.1. schimbul de informații strategice, operaționale și tactice cu Punctele naționale de informare fotbalistică din alte state, cu referire la evenimentele fotbalistice de dimensiune internațională, în conformitate cu legislația națională și internațională;

11.2. coordonarea și facilitarea cooperării și schimbului de informații între serviciile de poliție la nivel internațional;

11.3. elaborarea analizelor referitoare la riscurile cluburilor și echipelor naționale;

11.4. întocmirea și expedierea evaluărilor generale și/sau tematice ale actelor de violență și încălcări ale ordinii publice asociate evenimentelor fotbalistice la nivel național, precum și pe alte subiecte importante referitoare la acestea;

11.5. elaborarea și furnizarea rapoartelor post-eveniment pentru evenimentele fotbalistice de anvergură internațională;

11.6. elaborarea și furnizarea prezentărilor generale privind echipele, cluburile și stadioanele, pe care o actualizează periodic, în funcție de necesități;

11.7. cooperarea cu subdiviziunile cu competență în domeniul securității publice a Inspectoratului General al Poliției și Inspectoratului General de Carabinieri în vederea identificării și evaluării riscurilor, minimizării sau excluderii acestora și asigurării securității în timpul evenimentului fotbalistic. La necesitate, acordă asistență autorităților naționale în legătură cu organizarea evenimentelor fotbalistice;

**12.** Punctul național de informare fotbalistică, în limita competenței funcționale, are acces la sistemele informaționale ale Ministerului Afacerilor Interne, în conformitate cu cerințele de securitate prestabilite de cadrul normativ, care reglementează regimul juridic al sistemelor informaționale.

**13.** Punctul național de informare fotbalistică are acces, în conformitate cu prevederile legislației naționale și internaționale, la informații privind datele cu caracter personal, reglementate la art. 8 și 9 din Legea nr. 133/2011 privind protecția datelor cu caracter personal, referitoare la suporterii cu risc. Schimbul de date cu caracter personal se face în scopul asigurării securității evenimentului fotbalistic, prevenirii și investigării incidentelor legate de evenimentul fotbalistic.

**Capitolul III**

**SCHIMBUL DE INFORMAȚII ÎNTRE PUNCTELE NAȚIONALE DE INFORMARE FOTBALISTICĂ**

**14.** Schimbul de informații legate de evenimentele fotbalistice de anvergură internațională se realizează prin intermediul Platformei Europol pentru Experți (în continuare – *EPE*), iar datele cu caracter personal prin intermediul canalelor de comunicare securizate.

**15.** Punctul național de informare fotbalistică, la cerere sau din proprie inițiativă, realizează schimbul de informații, înainte, în timpul și după evenimentul fotbalistic de anvergură internațională.

**16.** Înainte de evenimentul fotbalistic, Punctul național de informare fotbalistică din țara gazdă poate solicita Punctului național de informare fotbalistică din țara vizitatoare informații cu privire la:

16.1. analiza riscurilor referitoare la suporterii echipei oaspete;

16.2. deplasările suporterilor care prezintă risc la adresa ordinii publice și a celor care nu prezintă risc;

16.3. informații privind echipa participantă (în cazul în care există o amenințare) și vânzările de bilete;

16.4. alte informații relevante ce pot contribui la securitatea evenimentului.

**17.** Punctul național de informare fotbalistică din țara vizitatoare expediază Punctului național de informare fotbalistică din țara gazdă informația solicitată, cu cel puțin cinci zile lucrătoare înainte de eveniment. Informația poate fi completată de către Punctul național de informare fotbalistică din țara vizitatoare în cazul în care sunt disponibile noi informații.

**18.** Punctul național de informare fotbalistică din țara gazdă ține legătura în timpul evenimentului fotbalistic cu Punctul național de informare fotbalistică din țara oaspete, oferind informații utile, mai cu seamă în situațiile când apar incidente relevante pe durata evenimentului.

**19.** După evenimentul fotbalistic, în termen de cinci zile lucrătoare, Punctul național de informare fotbalistică din țara gazdă transmite către Punctul național de informare fotbalistică din țara oaspete informații cu privire la:

19.1. comportamentul suporterilor, astfel încât analiza riscurilor să fie actualizată de către Punctul național de informare fotbalistică din țara/de la clubul ai cărei/cărui suporteri sunt și/sau din țara în care își au reședința;

19.2. utilitatea operațională a informațiilor pe care le-au furnizat și a sprijinului oferit de delegația oaspete;

19.3. descrierea eventualelor incidente: informații privind reținerile, arestările sau sancțiunile aplicate, acestea fiind transmise în conformitate cu dreptul național și internațional;

19.4. o descriere a evenimentului (dacă este disponibilă);

19.5. decizia instanței sau autorității care a aplicat sancțiunea (dacă este disponibilă);

19.6. probele disponibile (în special materiale foto/video cu infractorii oaspeți care nu au fost încă identificați).

**20.** În baza informațiilor furnizate de Punctul național de informare fotbalistică din țara gazdă, Punctul național de informare fotbalistică din țara oaspete își actualizează analiza generică a riscurilor.

**21.** Punctul național de informare fotbalistică din țara gazdă și din țara oaspete vor coopera pentru a evalua eficacitatea măsurilor privind schimbul de informații, precum și activitatea de gestionare a riscurilor în vederea asigurării securității în timpul evenimentului.

**22.** Punctul național de informare fotbalistică din țara gazdă înregistrează fiecare eveniment fotbalistic în EPE cât mai curând posibil, de preferință îndată ce este programat, pentru a permite schimbul de informații înaintea evenimentului fotbalistic.

**23.** Schimbul de date cu caracter personal se realizează în conformitate cu normele internaționale aplicabile, ținând cont de principiile Convenției nr. 108 a Consiliului Europei din 28 ianuarie 1981 privind protecția persoanelor la prelucrarea automată a datelor cu caracter personal și, după caz, ale Recomandării nr. R (87) 15 a Comitetului de Miniștri al Consiliului Europei din 17 septembrie 1987 privind reglementarea utilizării datelor cu caracter personal în sectorul polițienesc. Datele cu caracter personal sunt stocate atât timp cât sunt necesare pentru îndeplinirea scopului prevăzut la pct. 13 din Regulament, ulterior fiind distruse.

**24.** Schimbul de informații se realizează prin intermediul formularelor anexate la manualul care conține recomandări privind înființarea, la scară internațională, a unei cooperări polițienești și a unor măsuri care vizează prevenirea și gestionarea violențelor și a tulburărilor de stradă asociate meciurilor de fotbal de anvergură internațională care interesează cel puțin un stat membru. Punctul național de informare fotbalistică se asigură că informațiile pe care le transmite sunt complete și în conformitate cu aceste formulare.

**25.** Punctul național de informare fotbalistică comunică în propria sa limbă, asigurând traducerea într-o limbă de lucru comună cu partea interesată, dacă aceasta nu contravine reglementărilor convenite anterior.

 **26.** Punctul național de informare fotbalistică al statului membru care organizează evenimentul comunică înainte, în timpul și după eveniment cu serviciile de poliție naționale ale statelor membre interesate, după caz prin intermediul ofițerului de legătură desemnat și pus la dispoziția sa de statele membre interesate.

**27.** În cazul în care există o legătură cu un anumit eveniment sportiv, se poate face apel la ofițerul de legătură pentru chestiuni care țin de ordinea și siguranța publică, de violența legată de evenimente sportive și de criminalitate în general.

**28.** Punctele naționale de informare fotbalistică comunică astfel încât să fie păstrat caracterul confidențial al datelor. În măsura în care nu este vorba de date cu caracter personal, informațiile oferite sunt arhivate. Ele pot fi consultate ulterior de alte puncte naționale de informare fotbalistică, cu condiția ca cel care a furnizat informațiile să ofere acordul pentru divulgarea lor.